Diari Oficial de la Generalitat Valenciana


Sumari del DOGV 4700, del 26-02-2004 (2004/1391)

RESOLUCIÓ de 28 de gener de 2004, de la Direcció General de Qualitat Ambiental, per la qual s'atorga a l'empresa BP Oil Refineria de Castelló, SA, l'autorització ambiental integrada per a les noves instal·lacions relatives al projecte de combustibles d'última generació al terme municipal de Castelló de la Plana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4700

Data del DOGV
:   26-02-2004

Secció del DOGV
:   III. CONVENIS I ACTES - C) AUTORITZACIONS ADMINISTRATIVES

Número del document
:   2004/1391


Data del document
:   28-01-2004

Organisme emissor
:   Conselleria de Territori i Habitatge

Tipus de document
:   Resolució

Descriptors 

:   * Castelló de la Plana
    * indústria petroliera
    * empresa privada

RESOLUCIÓ de 28 de gener de 2004, de la Direcció General de Qualitat Ambiental, per la qual s'atorga a l'empresa BP Oil Refineria de Castelló, SA, l'autorització ambiental integrada per a les noves instal·lacions relatives al projecte de combustibles d'última generació al terme municipal de Castelló de la Plana. [2004/X1391]
  
Vistos els documents que s'inclouen en l'expedient 60/03 IPPC, instruït a instància de l'empresa BP Oil Refinería de Castellón, SA, a fi d'obtenir l'autorització ambiental integrada per a les noves instal·lacions relatives al Projecte de combustibles d'última generació, s'emet la present resolució de conformitat amb els següents,
  
Antecedents de fet
  
Primer. Amb data 21 de maig de 2003, Luis F. Ramírez Salvador en representació de l'empresa BP Oil Refinería de Castellón, SA, amb NIF A-12487245 i domicili a efectes de notificacions al polígon industrial el Serrallo, s/n, de Castelló, presenta a la Conselleria de Medi Ambient, la sol·licitud d'autorització ambiental integrada per a les noves instal·lacions relatives al Projecte de combustibles d'última generació, que es detallen en l'annex I.
  
Segon. Prèviament a l'inici del tràmit del procediment per a l'obtenció de l'autorització ambiental integrada, amb data 24 de febrer de 2003, el Servei de Programació i Comunicació Ambiental (Exp. 20/02 IPPC) comunica al Servei d'Avaluació d'Impacte Ambiental que ha d'iniciar la tramitació i la resolució de la Declaració d'Impacte Ambiental (basada en la documentació sotmesa a informació pública a l'Ajuntament de Castelló que consisteix en el Projecte de combustibles d'última generació, l'Estudi d'Impacte Ambiental i l'Estudi de Seguretat i Salut).
  
Tercer. Amb data 11 d'agost de 2003 se sotmet a informació pública l'expedient de referència, durant un període de 30 dies hàbils, d'acord amb el que estableix l'article 16 de la Llei 16/2002, d'1 de juliol, de prevenció i control integrats de la contaminació, publicant anunci en el Diari Oficial de la Generalitat Valenciana (DOGV núm. 4563 d'11 d'agost de 2003).
  
Durant aquest no es presenten al·legacions al projecte en aquesta Conselleria ni a l'Ajuntament de Castelló, i consta en l'expedient certificat de la informació pública.
  
Quart. Transcorregut el període d'informació pública i segons el que disposa l'article 18 de la Llei 16/2002, es remet còpia de l'expedient a l'Ajuntament de Castelló, amb data 23 de setembre de 2003.
  
Cinqué. Segons el que preveu l'article 17 de la Llei 16/2002, se sol·licita informe als següents organismes:
  
a) A l'Àrea d'Emergències de la Conselleria de Justícia i Administracions Públiques, que emet escrit amb data 31 d'octubre de 2003 en el qual es comunica la necessitat de nova documentació a fi d'elaborar l'informe. Que posteriorment l'empresa, donada l'entrada en vigor del Reial Decret 1.196/03, sol·licita que es condicione la resolució al compliment dels requisits del Reial Decret 1.254/99, i de la directiva bàsica.
  
b) A la Direcció General de Planificació i Ordenació Territorial, amb data 17 de desembre de 2003, que remet escrit al qual s'adjunta:
  
- Informe del Servei d'Ordenació Territorial, en el qual comunica que l'emplaçament de l'activitat pretesa és adequat des del punt de vista de la seua implantació territorial.
  
- Informe del Servei Territorial de Planificació i Ordenació Territorial de Castelló, en el qual comunica que es tracta d'una activitat que s'emplaça en un sòl urbà industrial del Pla general de Castelló, que s'ha emés per l'Ajuntament de Castelló un informe positiu de compatibilitat urbanística, i per tant l'actuació projectada no necessita de cap autorització o informe urbanístic previ.
  
Com també, s'han incorporat a l'expedient els següents informes:
  
a) El Servei de Gestió de Residus sol·licita documentació específica que és esmenada posteriorment.
  
b) El Servei de Protecció de l'Ambient Atmosfèric informa que haurà de condicionar-se l'autorització a la presentació de mesuraments realitzats per una OCA, després del període de posada en funcionament per a comprovar que es compleixen els límits autoritzats.
  
c) El Servei de Qualitat de les Aigües informa que l'autorització d'abocament a domini públic maritimoterrestre atorgada amb data 19 de novembre de 1997 no sofreix modificació substancial, en no superar els límits de concentració de l'efluent d'abocament i el volum anual d'abocaments autoritzats. Com també en no realitzar-se cap obra nova en domini públic maritimoterrestre ni en la seua zona de servitud, tampoc hi ha modificació substancial de la concessió d'ocupació de domini públic maritimoterrestre.
  
Sisé. Amb data 12 de desembre la Direcció General de Gestió del Medi Natural emet la Declaració d'Impacte Ambiental, en la qual estima acceptable, a l'efecte ambiental el Projecte de combustibles d'última generació.
  
Seté. En l'expedient 60/03 IPPC consta l'avaluació ambiental del projecte en el seu conjunt, tal com estableix l'article 20 de la Llei 16/2002, i que ha sigut incorporada a la proposta de resolució.
  
Vuité. Amb data 21 de gener de 2004 es realitza el tràmit d'audiència a l'interessat i es presenta la següent observació:
  
- Producció de residus perillosos: pel que fa al residu denominat catalitzador esgotat es proposa incloure en l'apartat etapa produït, processos de desulfuració.
  
Als anteriors fets són d'aplicació els següents,
  
Fonaments de dret
  
Primer. D'acord amb l'article 9 de la Llei 16/2002, d'1 de juliol, de Prevenció i control integrats de la contaminació, les activitats que apareixen en l'annex 1 de la dita Llei, estan subjectes a autorització ambiental integrada.
  
La instal·lació de referència està inclosa en l'epígraf 1.2.A de l'annex 1 de la Llei 16/2002.
  
Segon. D'acord amb el que estableix l'apartat a) de l'article 3 de la Llei 16/2002, l'autorització ambiental integrada podrà ser vàlida per a una o més instal·lacions o parts d'instal·lacions que tinguen la mateixa ubicació i siguen explotades pel mateix titular.
  
Tercer. La tramitació de l'expedient s'ha realitzat segons el que preveuen els articles 14 i següents de la Llei 16/2002, d'1 de juliol, de prevenció i control integrats de la contaminació.
  
Quart. A la Comunitat Valenciana l'òrgan competent per a atorgar l'autorització ambiental integrada és la Conselleria de Territori i Habitatge, d'acord amb l'article 3.h de la Llei 16/2002 i el Decret 7/2003, de 21 de juny, del president de la Generalitat Valenciana, pel qual s'assignen competències a les conselleries.
  
D'altra banda, de conformitat amb l'article 15 del Decret 119/2003, d'11 de juliol, del Consell de la Generalitat, pel qual s'aprova el Reglament Orgànic i Funcional de la Conselleria de Territori i Habitatge, i la seua Ordre de desenvolupament de 9 de setembre de 2003, correspon a la Direcció General de Qualitat Ambiental, exercir les competències en matèria de control integrat de la contaminació.
  
En atenció de tot allò adés esmentat, a proposta del Servei de Control Integrat de la Contaminació, amb el vistiplau del cap d'àrea de Qualitat Ambiental, en ús de les atribucions que em confereix el Reglament Orgànic i Funcional de la Conselleria Territori i Habitatge, resolc:
  
Primer. Concedir a BP Oil Refinería de Castellón, SA, l'autorització ambiental integrada per a les noves instal·lacions destinades a la producció de gasolina i gasoil amb un contingut de sofre del 0,001%, que s'ha de desenvolupar a la factoria situada al polígon industrial el Serrallo de Castelló, que fa referència al Projecte de combustibles d'última generació de data 12 de maig de 2003 i subscrit per Santiago Cotán-Pinto Arroyo, quedant inscrita en el Registre General d'Instal·lacions IPPC de la Comunitat Valenciana amb el número 001-04/AAI/CV, condicionada al compliment dels següents requisits:
  
1. Valors límit d'emissió
  
1.1. Emissions atmosfèriques
  
Els focus inclosos en aquesta autorització hauran de respectar els següents valors límit d'emissió, considerant les seues emissions de forma global en el cas del SO2 i de forma individual en el cas de les partícules:
  
CONTAMINANTS LÍMITS D'EMISSIÓ LEGISLACIÓ
  
SO2 <1.700 mg/nm³ RD 1800/1995
  
Partícules <120 mg/nm³ Decret 833/1975 (1)
  
(1) Conforme al Reial Decret 547/1979, de 20 de febrer
  
Els valors límit d'emissió fixats queden vinculats al compliment de:
  
- La Directiva 2.001/80/CE del Parlament Europeu i del Consell, 23 d'octubre de 2001, sobre limitació d'emissions a l'atmosfera de determinats agents contaminants procedents de grans instal·lacions de combustió, una vegada es trasllade a l'ordenament jurídic espanyol.
  
- Els nivells d'immissió establerts en el Reial Decret 1.073/2002, de 18 d'octubre, sobre avaluació i gestió de la qualitat de l'aire ambient en relació amb el diòxid de sofre, diòxid de nitrogen, partícules, plom, benzé i monòxid de carboni.
  
En qualsevol cas, aquests límits seran revisats en el moment en què se sol·licite l'autorització ambiental integrada de tota la planta de refinament, establint-se si és el cas valors globals o ?bambolla?, tal com es proposa en el BREF de refineries.
  
1.2. Abocaments
  
S'hauran de complir les condicions de la regularització i autorització d'abocament establides en l'autorització d'abocament a domini públic maritimoterrestre atorgada amb data 19 de novembre de 1997.
  
L'abocament haurà de complir la normativa establida en el Reial Decret 258/1989, de 10 de març, pel qual s'estableix la normativa general sobre abocaments de substàncies al mar i en l'Ordre 13 de juliol de 1993 per la qual s'estableix la instrucció per al projecte de conduccions d'abocament des de terra al mar, com també altra normativa aplicable.
  
Les aigües abocades compliran el següent (bé en limitació o bé en % de reducció):
  
PARÀMETRE LÍMIT % REDUCCIÓ (1)
  
DQO 125 mg 75
  
Sòlids suspensió 35 mg 90
  
Ph Entre 5,5-9,5 -
  
Nitrogen Kjeldahl 25 mg 70-80
  
Fòsfor total 2 mg 80
  
Fenols 1,6 mg -
  
Crom total 0,5 mg -
  
Crom hexavalent 0,1 mg -
  
Olis i greixos 10 mg -
  
Hidrocarburs 10 mg -
  
Toxicitat 5 U.T. -
  
(1) Respecte de la càrrega de l'efluent inicial.
  
El cabal màxim d'abocament mitjà sobre 24 hores serà de 310 m³/h.
  
2. Protecció del sòl i de les aigües subterrànies
  
No es realitzarà cap abocament que puga afectar el sòl o les aigües subterrànies.
  
No es podran executar pous, rases, galeries o qualsevol altre dispositiu destinat a facilitar l'absorció de les aigües residuals pel terreny.
  
Es disposarà de solera impermeable i traçats de xarxes de recollides de fugues i vessaments accidentals, que seran canalitzades fins a la planta de tractament d'aigües residuals a través del sistema de drenatges subterrani.
  
3. Procediments i mètodes de gestió de residus
  
L'activitat està subjecta als requisits establerts en la Llei 10/1998, de 21 d'abril, de residus, en la Llei 10/2000, de 12 de desembre, de residus de la Comunitat Valenciana, i en el Reial Decret 833/1988 de 20 de juliol, sobre el Reglament per a l'execució de la Llei 20/1986, modificat pel Reial Decret 952/1997.
  
Es manté vigent l'autorització de gestió de residus perillosos amb núm. de referència 212/G/RTP/CV.
  
S'atorga l'ampliació d'autorització administrativa de producció de residus perillosos a l'empresa BP Oil Refinería de Castellón, SA, sempre que la seua capacitat de generació anual siga de l'ordre de magnitud que a continuació es detalla i la producció de producte acabat en les instal·lacions del centre productiu detallat en l'annex I siga de l'ordre de 46080 m³/dia de gasoils i 1600 m³/dia de naftes.
  
El mencionat centre productiu roman inscrit en el Registre General de Productors Autoritzats de Residus de la Comunitat Valenciana amb el número de referència 21/PR/RTP/CV, a mesura que estableix l'article 46 de la Llei 10/2000, de 12 de desembre, de residus de la Comunitat Valenciana, i que haurà de figurar en els documents de control i seguiment i la resta de documentació que ho necessite.
  
Els residus que es generaran amb la posada en funcionament de les noves instal·lacions s'integraran en el programa de vigilància existent en la refineria.
  
4. Sistemes i procediments per al tractament d'emissions i residus, amb especificació de la metodologia de mesurament, la seua freqüència i els procediments per a avaluar els mesuraments
  
4.1. Control d'emissions atmosfèriques
  
La periodicitat mínima de control de les emissions per un organisme de control autoritzat en cada focus serà anual.
  
L'autocontrol de les emissions haurà de fer-se en continu i mesurar algun paràmetre que permeta comprovar la bondat de les mesures correctores adoptades.
  
Els punts de mostratge en les ximeneres han de complir amb els requisits de l'Ordre 18 d'octubre de 1976, sobre prevenció i correcció de la contaminació industrial de l'atmosfera.
  
Haurà de notificar a la Direcció General de Qualitat Ambiental, una vegada a l'any, les dades sobre les emissions a l'aire de la instal·lació, mitjançant el Registre d'emissions i fonts contaminants (EPER), d'acord amb l'article 8.3 de la Llei 16/2002 i de la decisió 2000/479/CE, de 17 de juliol de 2000.
  
4.2. Control d'abocaments
  
Haurà de complir el que estableix el Programa de vigilància i control ambiental de l'autorització d'abocament a domini públic maritimoterrestre atorgada amb data 19 de novembre de 1997.
  
Haurà de notificar a la Direcció General de Qualitat Ambiental, una vegada a l'any, les dades sobre les emissions a l'aigua de la instal·lació, mitjançant el Registre d'emissions i fonts contaminants (EPER), d'acord amb l'article 8.3 de la Llei 16/2002 i de la Decisió 2000/479/CE, de 17 de juliol de 2000.
  
4.3. Control de residus
  
Els residus podran ser emmagatzemats durant un període igual o inferior a sis mesos, en el cas de perillosos, i inferior a dos anys en al cas de no perillosos, després del qual han de ser entregats a gestor autoritzat. Aquest emmagatzematge temporal es realitzarà en lloc sota teulada o impermeabilitzat, amb algun sistema de recollida de vessaments accidentals, com també dotat amb els mitjans bàsics de protecció contra incendis, tot això a fi d'impedir la transmissió de la contaminació d'un medi a un altre.
  
Es disposarà d'un registre de residus produïts on conste la quantitat, la naturalesa, la identificació, l'origen i la data de generació i l'entrega a gestor autoritzat, com també el número de document de control i seguiment utilitzat, si és el cas, i el gestor a qui s'entrega el residu.
  
S'haurà d'elaborar un Pla de prevenció i reducció de residus perillosos que es presentarà a la Direcció General de Qualitat Ambiental cada quatre anys.
  
Anualment s'emplenarà la declaració anual de productor de residus perillosos i no perillosos, que serà remesa a la Direcció General de Qualitat Ambiental abans de l'1 de març de cada any. En la dita declaració s'especificarà l'origen i quantitat dels residus produïts, la destinació donada a cadascun d'ells i la relació que es troben emmagatzemats temporalment, com també les incidències rellevants que s'hagen pogut produir, tot això relatiu a l'any objecte de la declaració.
  
4.4. Control de soroll
  
Respecte al nivell de sorolls transmesos a l'exterior haurà de complir-se el que estableix la Llei 7/2002, de 3 de desembre, de la Generalitat Valenciana de protecció contra la contaminació acústica.
  
En aquest sentit, es realitzarà un mesurament del soroll ambiental en l'entorn immediat de la parcel·la de l'activitat per un organisme acreditat almenys cada cinc anys, d'acord amb l'article 37 de la dita llei. El primer mesurament, de tota la planta, haurà de realitzar-se després de la posada en marxa de les unitats incloses en aquesta autorització.
  
5. Mesures que s'han d'adoptar en situacions distintes de les normals que puguen afectar el medi ambient.
  
Es portaran a terme totes les mesures necessàries perquè quede garantida la protecció del medi ambient i la salut de les persones davant qualsevol situació fora de la normalitat quant al funcionament de les instal·lacions.
  
Concretament, en operacions de posada en marxa de les noves unitats, parades o substitució de catalitzadors es procedirà com s'indica en els corresponents manuals d'operació.
  
Com també, quan es determine el cessament d'alguna de les unitats, es procedirà al desmantellament de les instal·lacions, d'acord amb la normativa vigent, de forma que el terreny quede en les mateixes condicions que abans d'iniciar la dita activitat i no es produïsca cap dany sobre el sòl i el seu entorn.
  
6. Accidents greus
  
En relació amb el compliment de l'article 10 del Reial Decret 1.254/1999, de 16 de juliol, pel qual s'aproven mesures de control dels riscos inherents als accidents greus en els quals intervinguen substàncies perilloses i d'acord amb el que estableix el Reial Decret 1.196/2003, de 19 de setembre, pel qual s'aprova la directiva bàsica de protecció civil per al control i planificació davant el risc d'accidents greus en els quals intervenen substàncies perilloses, es concedeix de termini fins al 19 de setembre de 2004 per a presentar la següent documentació:
  
- Actualització de l'informe de Seguretat amb els canvis que es preveuen en la modificació objecte de la present autorització ambiental integrada.
  
- Avaluació d'aquesta actualització de l'informe de Seguretat per part d'un Organisme de Control Autoritzat.
  
Com també revisarà i, si és el cas, modificarà la política de prevenció d'accidents greus, el sistema de gestió de seguretat, com també el pla d'emergència interior.
  
7. Declaració d'Impacte Ambiental
  
Es compliran les condicions establertes en la Declaració d'Impacte Ambiental emesa per la Direcció General de Gestió del Medi Natural de data 12 de desembre de 2003, que s'adjunta en l'annex II de la present resolució.
  
8. Altres condicions
  
S'estarà al que disposa el Reial Decret 865/2003, de 4 de juliol, pel qual s'estableixen els criteris higienicosanitaris per a la prevenció i control de la legionel·losi.
  
La indústria i les seues instal·lacions s'ajustaran a les condicions indicades en el projecte tècnic en els aspectes no fixats en aquesta resolució.
  
Es compliran totes les disposicions aplicables per a garantir la seguretat, la salut de les persones i el medi ambient.
  
Es comprovarà en el control inicial que s'han realitzat les mesures previstes en el projecte.
  
Segon. Atés que l'autorització ambiental integrada es concedeix per a les instal·lacions relatives al Projecte de combustibles d'última generació, la present autorització quedarà extingida una vegada s'atorgue l'autorització ambiental integrada de tota la refineria, que haurà de sol·licitar-se abans de l'1 de gener de 2007, llevat que es produïsquen abans del dit termini modificacions substancials que obliguen a la tramitació d'una nova autorització o que s'incórrega en algun dels supòsits de modificació d'ofici recollits en l'article 26 de la Llei 16/2002, d'1 de juliol.
  
Tercer. En relació amb el certificat d'adequació del projecte i la seua ampliació, el titular donarà compte de l'adaptació i les ampliacions de l'activitat i de les instal·lacions a la Direcció General de Qualitat Ambiental a l'efecte del reconeixement corresponent, presentant-se prèviament un certificat, emés per tècnic competent i visat, en el qual s'acredite que les instal·lacions i l'activitat s'ajusten al projecte presentat i autoritzat o als seus reformats posteriors també autoritzats, i que s'han efectuat tots els controls, mesuraments, anàlisis i comprovacions amb resultat satisfactori, que es determinen en el citat projecte, els seus reformats o en les normatives que li siguen aplicables, com també aquells altres certificats previstos en les disposicions que s'hagen integrat.
  
Quart. Aquesta autorització queda condicionada a la visita de comprovació i a l'obtenció de l'informe favorable corresponent al compliment dels requisits establerts en la present resolució. Es realitzarà a la posada en marxa de les instal·lacions i pel personal de la Direcció General de Qualitat Ambiental de la Conselleria de Territori i Habitatge.
  
Cinqué. L'administració deixarà sense efecte la present resolució en el moment en què observe qualsevol incompliment de les condicions imposades en aquesta, prèvia audiència de l'interessat.
  
Sisé. El titular de les instal·lacions objecte de la present resolució, a més de les obligacions que amb caràcter general estableix la Llei 16/2002, haurà de:
  
1. Complir les obligacions de control i subministrament d'informació previstes per la legislació sectorial aplicable i per l'autorització ambiental integrada.
  
2. Comunicar a la Direcció General de Qualitat Ambiental qualsevol modificació, substancial o no, que es propose realitzar en la instal·lació, la transmissió de la seua titularitat o qualsevol incident o accident que puga afectar el medi ambient.
  
3. Prestar l'assistència i la col·laboració necessàries als qui realitzen les actuacions de vigilància, inspecció i control.
  
Seté. En tot el no especificat en aquesta resolució, s'estarà a totes i cada una de les condicions estipulades per la normativa vigent en matèria de residus, abocaments, contaminació atmosfèrica, acústica, impacte ambiental i accidents greus, com també qualsevol altra que puga dictar l'administració en el desenvolupament de l'activitat en matèria de protecció ambiental.
  
Contra aquesta resolució, que no posa fi a la via administrativa, es pot presentar recurs d'alçada davant la Secretaria Autonòmica de Territori i Medi Ambient de la Conselleria de Territori i Habitatge en el termini d'un mes des del següent al de la recepció de la present notificació, d'acord amb el que disposen els articles 114 i 115 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.
  
València, 28 de gener de 2004.- El director general de Qualitat Ambiental: Jorge Lamparero Lázaro.
  
ANNEX I
  
Descripció del projecte
  
BP OIL Refinería de Castellón, SA, està ubicada al polígon Industrial el Serrallo de Castelló, en un sòl urbà industrial del Pla general. L'activitat que desenvolupa és el refinament de cru de petroli.
  
El Projecte de combustibles d'última generació es va implantar al recinte de la refineria i té per objecte la producció de combustibles (gasolina i gasoil) amb una concentració de sofre inferior a la que actualment s'exigeix en la legislació en vigor (RD 1728/1999), amb la finalitat de garantir la disponibilitat de quantitats suficients de gasolina i gasoil amb un contingut màxim de sofre de 0,001% a partir de l'1 de gener de 2005, tal com s'estableix en la posició comuna núm. 37/2002 de 18 de juny de 2002 publicada pel consell de ministres de Medi Ambient de la Unió Europea.
  
El projecte permetrà posar a disposició del públic combustibles amb menor contingut de sofre, la qual cosa suposarà la reducció de les emissions d'òxids de sofre derivades de la combustió dels carburants.
  
Per a aconseguir tals especificacions és necessari portar a terme les següents actuacions:
  
Construcció de tres noves plantes:
  
- Hidrotractament de gasoils (MAKFining). La funció d'aquesta unitat és el tractament de gasoil pesat procedent de la unitat de destil·lació atmosfèrica, i alguna fracció obtinguda en la unitat de craqueig catalític, per a l'obtenció d'un producte dièsel amb un contingut de sofre que no excedisca de 7 ppm en pes.
  
- Hidrotractament de naftes (SCANFining). Aquesta unitat realitza un hidrotractament selectiu de naftes usant un catalitzador específic, minimitzant la saturació d'olefines i la reducció de l'índex d'octà. Amb aquesta operació es podran obtenir combustibles amb continguts de sofre inferiors a 10 ppm.
  
- Hidrogen. La planta projectada consta de les següents seccions:
  
- Condicionament del gas d'alimentació.
  
- Reformat.
  
- Conversió de CO.
  
- Purificació de l'hidrogen.
  
- Recuperació de calor.
  
- Sistema combustible.
  
- Sistema d'aireig.
  
- Condicionament de l'aigua de calderes.
  
Modificacions en plantes i serveis existents, consistents en:
  
- Modificacions en la unitat de hidrotractament de gasoils lleugers existent.
  
- Modificacions en la unitat de hidrotractament de gasoils pesats.
  
- Modificacions en la unitat de destil·lació atmosfèrica.
  
- Modificacions en la unitat d'amines.
  
- Modificacions en la unitat de tractament d'aigües àcides.
  
- Instal·lació de gas natural.
  
- Modificacions en serveis i instal·lacions del parc d'emmagatzematge i unitats de serveis.
  
Per a les tres plantes s'han seleccionat tecnologies reconegudes en el document BREF ?Reference Document on Best Available Techniques for Mineral Oil and Gas Refineries- com a millors tècniques disponibles, per a l'obtenció de combustibles amb baix nivell de sofre.
  
Després de la posada en marxa de les noves unitats es produiran residus durant les operacions de neteja de filtres, manteniment i canvi de catalitzador esgotat o desactivat. Els residus seran incorporats al sistema de gestió existent en la refineria.
  
En els processos de hidrodesulfuració de gasoils (MAKFining) i de naftes (SCANFining) es generen efluents d'aigua àcida. Les aigües procedents de les unitats de procés i instal·lacions de la refineria es condueixen, juntament amb el vessament de les zones de procés i les aigües de drenatge dels tancs de cru, mitjançant un sistema de col·lectors soterrats fins a la planta de tractament d'aigües residuals. Després del tractament s'aboca al mar a través d'emissari submarí de 4.200 m de longitud.
  
Les principals emissions atmosfèriques estan associades al consum de fugues de la xarxa de refineria com a combustible en els forns de càrrega de les noves unitats de MAKFining i SCANFining, i del gas de purga que s'emprarà en el forn de reformat de vapor per a la producció d'hidrogen.
  
ANNEX II
  
Condicionat de la declaració d'impacte ambiental
  
1. Els residus gestionats, com també els generats per la indústria durant el seu normal funcionament, seran adequadament emmagatzemats, etiquetats i entregats a gestor autoritzat, segons la Llei 10/2000 de 12 de desembre de residus.
  
2. Quant a les emissions atmosfèriques, s'estarà al que disposa el Decret 833/75, de 6 de febrer de Contaminació Atmosfèrica que desenvolupa la Llei 38/1972, de 22 de desembre, d'acord a la seua classificació com a Grup A del Catàleg d'activitats potencialment contaminants de l'atmosfera, i Reial Decret 1.800/1995, de 3 de novembre, pel qual es modifica el RD 646/1991 i es fixen les condicions per al control dels límits d'emissió de SO2 en l'activitat de refinament de petroli.
  
3. S'haurà de comunicar al Servei de Qualitat de les Aigües, Direcció General de Qualitat Ambiental, Conselleria de Territori i Habitatge, les modificacions de la Planta de Tractament d'Aigües Residuals i, si és el cas, dels paràmetres fisicoquímics de l'efluent evacuat a través de l'emissari submarí, per si fóra necessari sol·licitar la modificació de les condicions de l'autorització d'abocament de terra al mar amb què compte actualment la indústria.
  
4. Respecte al nivell de sorolls transmesos a l'exterior, haurà de complir-se el que estableix el títol IV, capítol II condicions acústiques de les activitats comercials, industrials i de serveis i en el títol II, capítol II Nivells de pertorbació, de la Llei 7/2002, de 3 de desembre, de la Generalitat Valenciana de protecció contra la contaminació acústica. Si se sobrepassaren els límits, haurà de procedir-se a completar el tancament de la nau en la part que correspon a la zona de condicionament de residus.
  
5. Dins del procés de la reforma projectada, i previ a la fase de construcció, es desballestaran les instal·lacions i els equips que siguen necessaris per a la construcció de les noves instal·lacions. Aquesta demolició haurà de ser portada a terme per una empresa especialitzada en el desballestament de plantes químiques. La ferralla i els residus de construcció produïts pel desmantellament i la instal·lació d'equips seran retirats per empreses gestores de residus degudament autoritzades per a procedir al seu reciclatge o disposició final. Durant el procés de desmantellament i construcció hi ha la possibilitat de trobar sòls contaminats, de ser així, hauran de ser gestionats convenientment.
  
6. Altres condicionants ambientals que s'establisquen a través de les autoritzacions sectorials que resulten d'aplicació, especialment pel que fa a la Llei 16/2002, d'1 de juliol, de prevenció i control integrats de la contaminació, en la qual s'establisquen els terminis en què la indústria haurà de comptar amb l'autorització ambiental integrada.